CELEX: 32017D1985
Language: el
Date: 2017-10-31 00:00:00
Title: Εκτελεστική απόφαση (ΕΕ) 2017/1985 της Επιτροπής, της 31ης Οκτωβρίου 2017, με την οποία επιτρέπεται να αναθεωρηθούν οι στόχοι στο κύριο πεδίο επιδόσεων της οικονομικής αποδοτικότητας για τα έτη 2017, 2018 και 2019 για τις υπηρεσίες αεροναυτιλίας της Μάλτας, της Βουλγαρίας και της Πολωνίας σύμφωνα με το άρθρο 17 παράγραφος 1 του εκτελεστικού κανονισμού (ΕΕ) αριθ. 390/2013 [κοινοποιηθείσα υπό τον αριθμό C(2017) 7121] (Κείμενο που παρουσιάζει ενδιαφέρον για τον ΕΟΧ )

4.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 287/28
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1985 ΤΗΣ ΕΠΙΤΡΟΠΉΣ
   της 31ης Οκτωβρίου 2017
   με την οποία επιτρέπεται να αναθεωρηθούν οι στόχοι στο κύριο πεδίο επιδόσεων της οικονομικής αποδοτικότητας για τα έτη 2017, 2018 και 2019 για τις υπηρεσίες αεροναυτιλίας της Μάλτας, της Βουλγαρίας και της Πολωνίας σύμφωνα με το άρθρο 17 παράγραφος 1 του εκτελεστικού κανονισμού (ΕΕ) αριθ. 390/2013
   
      
         [κοινοποιηθείσα υπό τον αριθμό C(2017) 7121]
      
   
   (Τα κείμενα στην αγγλική, τη βουλγαρική, τη μαλτέζικη και την πολωνική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον εκτελεστικό κανονισμό (ΕΕ) αριθ. 390/2013 της Επιτροπής, της 3ης Μαΐου 2013, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου (1), και ιδίως το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου (2), τα κράτη μέλη οφείλουν να καταρτίσουν εθνικό σχέδιο ή σχέδιο λειτουργικού τμήματος εναέριου χώρου («FAB»), καθώς και δεσμευτικούς εθνικούς στόχους ή στόχους σε επίπεδο λειτουργικών τμημάτων εναέριου χώρου, εξασφαλίζοντας συνοχή με τους στόχους επιδόσεων σε κλίμακα Ένωσης.
            
         
               (2)
            
            
               Η Επιτροπή εξέδωσε την εκτελεστική απόφαση (ΕΕ) 2015/348 (3), με την οποία διαπιστώθηκε μεταξύ άλλων ότι οι τοπικοί στόχοι στο κύριο πεδίο επιδόσεων της οικονομικής αποδοτικότητας της Μάλτας, της Βουλγαρίας και της Πολωνίας, που περιλαμβάνονται στα σχέδια επιδόσεων των λειτουργικών τμημάτων εναέριου χώρου BLUEMED, DANUBE και BALTIC, αντίστοιχα, ήταν σύμφωνοι με τους στόχους επιδόσεων σε κλίμακα Ένωσης για τη δεύτερη περίοδο αναφοράς (2015-2019).
            
         
               (3)
            
            
               Το 2016 η Μάλτα, η Βουλγαρία και η Πολωνία, δυνάμει του άρθρου 17 παράγραφος 1, σε συνδυασμό με το άρθρο 19 παράγραφος 2 του εκτελεστικού κανονισμού (ΕΕ) αριθ. 390/2013, ζήτησαν άδεια από την Επιτροπή να αναθεωρήσουν τους τοπικούς στόχους οικονομικής αποδοτικότητας για τα έτη 2017, 2018 και 2019. Τα εν λόγω κράτη μέλη ανέφεραν ότι έχουν επηρεαστεί από αλλαγές στις κυκλοφοριακές ροές που έχουν προκληθεί από γεωπολιτικές κρίσεις οι οποίες δεν μπορούσαν να προβλεφθούν κατά τη στιγμή της έγκρισης των σχεδίων επιδόσεων που περιλαμβάνουν τους εν λόγω στόχους και οι οποίες επηρεάζουν τον υπολογισμό των εν λόγω στόχων. Επιπλέον, η Βουλγαρία και η Πολωνία προσκόμισαν επίσης αποδεικτικά στοιχεία, που ελήφθησαν από τις εκθέσεις παρακολούθησης των επιδόσεων και συμπληρωματικά έγγραφα, τα οποία αποδεικνύουν κατά την άποψή τους ότι δεν ισχύουν πλέον οι παραδοχές και τα σκεπτικά που είχαν καθοριστεί αρχικά και στα οποία βασίστηκαν οι αρχικοί στόχοι.
            
         
               (4)
            
            
               Τα έγγραφα που προσκομίστηκαν από τα τρία κράτη μέλη εξετάστηκαν από τον φορέα επανεξέτασης των επιδόσεων («ΦΕΕ»), ο οποίος έχει επιφορτιστεί να επικουρεί την Επιτροπή στην εφαρμογή του μηχανισμού επιδόσεων δυνάμει του άρθρου 3 του εκτελεστικού κανονισμού (ΕΕ) αριθ. 390/2013. Οι εκθέσεις αξιολόγησης υποβλήθηκαν στην Επιτροπή στις 29 Νοεμβρίου 2016.
            
         
               (5)
            
            
               Με βάση την αξιολόγηση των ληφθέντων εγγράφων, η Επιτροπή θεωρεί ότι η Μάλτα, η Βουλγαρία και η Πολωνία υπέβαλαν επαρκή αποδεικτικά στοιχεία προς στήριξη του αιτήματός τους για αναθεώρηση των τοπικών στόχων οικονομικής αποδοτικότητας για τα έτη 2017, 2018 και 2019.
            
         
               (6)
            
            
               Όσον αφορά τη Μάλτα, η κατάσταση στις κυκλοφοριακές ροές το έτος 2015 άγγιξε και υπερέβη σημαντικά το όριο συνέγερσης για τυχόν αποκλίσεις μεταξύ της προγραμματισμένης και της πραγματικής κυκλοφορίας που έχει καθοριστεί στο σχέδιο επιδόσεων του λειτουργικού τμήματος εναέριου χώρου BLUEMED. Οι πραγματικές κυκλοφοριακές ροές το 2015 ήταν κατά 35,2 % πάνω από το προβλεπόμενο. Ως αποτέλεσμα του κλεισίματος της περιοχής πληροφοριών πτήσης («FIR») της Λιβύης, οι κυκλοφοριακές ροές Ανατολής-Δύσης που παλαιότερα εκτελούσαν πτήσεις επάνω από τηΛιβύη άρχισαν να διέρχονται από τη FIR Μάλτας. Η γεωπολιτική κατάσταση στη Συρία και το Ιράκ, τα ζητήματα ασφάλειας πάνω από τη χερσόνησο του Σινά και προβλήματα δυναμικότητας στις FIR Λευκωσίας και Αθηνών άλλαξαν τις κυκλοφοριακές ροές από και προς τη Μέση Ανατολή διοχετεύοντάς τις στη FIR Μάλτας, με αποτέλεσμα να αυξηθεί η κυκλοφορία. Επομένως, θεωρείται ότι η υπέρβαση του ορίου συνέγερσης οφειλόταν σε περιστάσεις που ήταν απρόβλεπτες κατά την έγκριση των σχεδίων επιδόσεων και οι οποίες είναι ταυτόχρονα ανυπέρβλητες και εκτός του ελέγχου της Μάλτας, καθώς και ότι πληρούνται οι όροι του άρθρου 17 παράγραφος 1 στοιχείο β) και του άρθρου 19 παράγραφος 2 του εκτελεστικού κανονισμού (ΕΕ) αριθ. 390/2013.
            
         
               (7)
            
            
               Όσον αφορά τη Βουλγαρία, η κατάσταση στις κυκλοφοριακές ροές το έτος 2015 έπισης άγγιξε το όριο συνέγερσης για αποκλίσεις μεταξύ της προγραμματισμένης και της πραγματικής κυκλοφορίας που έχει καθοριστεί στο σχέδιο επιδόσεων του λειτουργικού τμήματος εναέριου χώρου DANUBE. Οι πραγματικές κυκλοφοριακές ροές το 2015 ήταν κατά 22,7 % πάνω από το προβλεπόμενο. Η μη διαθεσιμότητα σχεδιασμού πτήσεων για μεγάλα τμήματα του ανατολικού εναέριου χώρου της Ουκρανίας και της Μαύρης Θάλασσας δημιούργησε σημαντικές αλλαγές στις κυκλοφοριακές ροές. Παρόλο που εκδηλώθηκε το 2014, η κρίση διήρκησε περισσότερο και είχε πιο εκτεταμένες συνέπειες για την κυκλοφορία στον βουλγαρικό εναέριο χώρο απ' ό,τι είχε αρχικά προβλεφθεί. Οι κυκλοφοριακές ροές στον βουλγαρικό εναέριο χώρο επηρεάστηκαν επίσης από τη μείωση της ζήτησης μεταφορών μεταξύ της Ρωσικής Ομοσπονδίας και της Τουρκίας, καθώς και από την αμοιβαία απαγόρευση υπερπτήσεων αεροσκαφών που έχουν αντιστοίχως νηολογηθεί από την Ουκρανία και τη Ρωσική Ομοσπονδία. Επομένως, θεωρείται ότι η υπέρβαση του ορίου συνέγερσης οφειλόταν σε περιστάσεις που ήταν απρόβλεπτες κατά την έγκριση των σχεδίων επιδόσεων και οι οποίες είναι ταυτόχρονα ανυπέρβλητες και εκτός του ελέγχου της Βουλγαρίας, καθώς και ότι πληρούνται οι όροι του άρθρου 17 παράγραφος 1 στοιχείο β) και του άρθρου 19 παράγραφος 2 του εκτελεστικού κανονισμού (ΕΕ) αριθ. 390/2013.
            
         
               (8)
            
            
               Επιπλέον, οι σχετικές με το κόστος παραδοχές της Βουλγαρίας, ιδίως όσον αφορά το προσωπικό, που καθορίζονται στο σχέδιο επιδόσεων του λειτουργικού τμήματος εναέριου χώρου DANUBE δεν ισχύουν πλέον λόγω της αύξησης της κυκλοφορίας και της επικείμενης εγκαινίασης νέου αερολιμένα στην Τουρκία, γεγονός το οποίο απαιτεί αλλαγές στον βουλγαρικό εναέριο χώρο. Επομένως, θεωρείται ότι τα δεδομένα, οι παραδοχές και το σκεπτικό που είχαν καθοριστεί αρχικά όσον αφορά τις δαπάνες και βάσει των οποίων τέθηκαν οι αρχικοί στόχοι στο κύριο πεδίο επιδόσεων της οικονομικής αποδοτικότητας δεν ισχύουν πλέον, καθώς και ότι πληρούνται οι όροι του άρθρου 17 παράγραφος 1 στοιχείο α) του εκτελεστικού κανονισμού (ΕΕ) αριθ. 390/2013.
            
         
               (9)
            
            
               Όσον αφορά την Πολωνία, η κατάσταση στις κυκλοφοριακές ροές το έτος 2015 έπισης άγγιξε το όριο συνέγερσης για τυχόν αποκλίσεις μεταξύ της προγραμματισμένης και της πραγματικής κυκλοφορίας που έχει καθοριστεί στο σχέδιο επιδόσεων του λειτουργικού τμήματος εναέριου χώρου BALTIC. Οι πραγματικές κυκλοφοριακές ροές το 2015 ήταν κατά 11,1 % κάτω από το προβλεπόμενο. Η μη διαθεσιμότητα σχεδιασμού πτήσεων για μεγάλα τμήματα του ανατολικού εναέριου χώρου της Ουκρανίας και της Μαύρης Θάλασσας δημιούργησε σημαντικές αλλαγές στις κυκλοφοριακές ροές. Παρόλο που εκδηλώθηκε το 2014, η κρίση διήρκησε περισσότερο και είχε πιο εκτεταμένες συνέπειες για την κυκλοφορία στον πολωνικό εναέριο χώρο απ' ό,τι είχε αρχικά προβλεφθεί. Οι κυκλοφοριακές ροές στον πολωνικό εναέριο χώρο επηρεάστηκαν επίσης από τη μείωση της κυκλοφορίας εν γένει από και προς τη Ρωσία, και ιδίως από τη μείωση της ζήτησης κυκλοφορίας μεταξύ της Ρωσικής Ομοσπονδίας και της Τουρκίας, καθώς και από την αμοιβαία απαγόρευση υπερπτήσεων αεροσκαφών που έχουν αντιστοίχως νηολογηθεί από την Ουκρανία και τη Ρωσική Ομοσπονδία. Επομένως, θεωρείται ότι η υπέρβαση του ορίου συνέγερσης οφειλόταν σε περιστάσεις που ήταν απρόβλεπτες κατά την έγκριση των σχεδίων επιδόσεων και οι οποίες είναι ταυτόχρονα ανυπέρβλητες και εκτός του ελέγχου της Πολωνίας, καθώς και ότι πληρούνται οι όροι του άρθρου 17 παράγραφος 1 στοιχείο β) και του άρθρου 19 παράγραφος 2 του εκτελεστικού κανονισμού (ΕΕ) αριθ. 390/2013.
            
         
               (10)
            
            
               Επιπλέον, η Πολωνία έκανε εσφαλμένες παραδοχές σχετικά με τις δαπάνες, που καθορίζονται στο σχέδιο επιδόσεων του λειτουργικού τμήματος εναέριου χώρου BALTIC. Οι εν λόγω λανθασμένες παραδοχές δαπανών αφορούν κυρίως λειτουργικές δαπάνες, ιδίως δαπάνες προσωπικού και επενδύσεων, συμπεριλαμβανομένων του κόστους κεφαλαίου και απόσβεσης ενόψει σημαντικών έργων που σχετίζονται με την αναδιάρθρωση και την τομεοποίηση του εναέριου χώρου και την ανάγκη βελτίωσης της διαχείρισης της ασφάλειας και διασφάλισης της επίτευξης των στόχων επιδόσεων ασφάλειας στο μέλλον. Επομένως, θεωρείται ότι τα δεδομένα, οι παραδοχές και το σκεπτικό που είχαν καθοριστεί αρχικά όσον αφορά τις δαπάνες και βάσει των οποίων τέθηκαν οι αρχικοί στόχοι στο κύριο πεδίο επιδόσεων της οικονομικής αποδοτικότητας δεν ισχύουν πλέον, καθώς και ότι πληρούνται οι όροι του άρθρου 17 παράγραφος 1 στοιχείο α) του εκτελεστικού κανονισμού (ΕΕ) αριθ. 390/2013.
            
         
               (11)
            
            
               Θα πρέπει επομένως να επιτραπεί στη Μάλτα, στη Βουλγαρία και στην Πολωνία να αναθεωρήσουν τους στόχους τους σε τοπικό επίπεδο στο κύριο πεδίο επιδόσεων της οικονομικής αποδοτικότητας στον βαθμό που απαιτείται ενόψει των περιστάσεων που προκαλούν την υπέρβαση του ορίου συνέγερσης και στον βαθμό που παρέχονται στοιχεία που αποδεικνύουν ότι δεν ισχύουν πλέον τα δεδομένα, οι παραδοχές και το σκεπτικό που είχαν καθοριστεί αρχικά και στα οποία βασίστηκαν οι αρχικοί στόχοι.
            
         
               (12)
            
            
               Σύμφωνα με τον εκτελεστικό κανονισμό (ΕΕ) αριθ. 390/2013, αφού η Επιτροπή επιτρέψει στα ενδιαφερόμενα κράτη μέλη να αναθεωρήσουν τους σχετικούς στόχους, αυτά δύνανται να αναθεωρήσουν τους εν λόγω στόχους και να υποβάλουν τα τροποποιημένα βάσει των αναθεωρημένων στόχων σχέδια επιδόσεων, ώστε η Επιτροπή να αξιολογήσει τη συνοχή τους με τους στόχους σε κλίμακα Ένωσης για τη δεύτερη περίοδο αναφοράς.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενιαίου ουρανού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Βουλγαρία, η Μάλτα και η Πολωνία δύνανται να αναθεωρήσουν τους στόχους τους σε τοπικό επίπεδο στο κύριο πεδίο επιδόσεων της οικονομικής αποδοτικότητας για τα έτη 2017, 2018 και 2019 που καθορίζονται στα σχέδια επιδόσεων για τα λειτουργικά τμήματα εναέριου χώρου DANUBE, BLUEMED και BALTIC αντίστοιχα.
   Άρθρο 2
   Η παρούσα απόφαση απευθύνεται στη Δημοκρατία της Βουλγαρίας, στη Δημοκρατία της Μάλτας και στη Δημοκρατία της Πολωνίας.
   
      Βρυξέλλες, 31 Οκτωβρίου 2017.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 128 της 9.5.2013, σ. 1.
   
      (2)  Κανονισμός (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (ΕΕ L 96 της 31.3.2004, σ. 1).
   
      (3)  Εκτελεστική απόφαση (ΕΕ) 2015/348 της Επιτροπής, της 2ας Μαρτίου 2015, σχετικά με τη συνοχή ορισμένων στόχων περιλαμβανόμενων στα εθνικά σχέδια ή τα σχέδια λειτουργικού τμήματος εναέριου χώρου που υποβλήθηκαν σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ευρωπαϊκής Ένωσης για τη δεύτερη περίοδο αναφοράς (ΕΕ L 60 της 4.3.2015, σ. 55).